[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.2.2007

COM(2007) 57 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση που πρέπει να υιοθετήσει η Κοινότητα στο πλαίσιο του Συμβουλίου Υπουργών ΑΚΕ-ΕΚ όσον αφορά την απόφαση για την τροποποίηση της απόφασης αριθ. 3/2001 του Συμβουλίου Υπουργών ΑΚΕ-ΕΚ για τη χορήγηση πόρων στη Σομαλία από το 8ο και 9ο Ευρωπαϊκό Ταμείο Ανάπτυξης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ περιλαμβάνει ειδική διάταξη για χώρες όπως η Σομαλία. Το άρθρο επιτρέπει στο Συμβούλιο Υπουργών ΑΚΕ-ΕΚ να αποφασίσει την παροχή ειδικής βοήθειας στη Σομαλία, που θα αφορά ειδικότερα τη δημιουργία θεσμών καθώς και τις δραστηριότητες οικονομικής και κοινωνικής ανάπτυξης, λαμβάνοντας ιδίως υπόψη τις ανάγκες των πιο ευάλωτων τμημάτων του πληθυσμού. Η διάταξη αυτή τέθηκε σε εφαρμογή με την απόφαση αριθ. 3/2001 της 20ής Δεκεμβρίου 2001[1], του Συμβουλίου των Υπουργών ΑΚΕ-ΕΚ, με την οποία χορηγήθηκε ποσό 149 εκατ. ευρώ από το ΕΤΑ υπέρ της Σομαλίας για οικονομική και τεχνική συνεργασία.

Το άρθρο 3 παράγραφος 5 του παραρτήματος IV της εταιρικής σχέσης ΑΚΕ-ΕΚ επιτρέπει στην Κοινότητα να προβαίνει σε αύξηση της κατανομής πόρων σε μία χώρα για να ληφθούν υπόψη ειδικές ανάγκες ή εξαιρετικές επιδόσεις. Στο άρθρο 5 παράγραφος 2 του παραρτήματος IV παρέχεται η δυνατότητα διενέργειας επανεξέτασης στην περίπτωση των εξαιρετικών περιστάσεων που αναφέρονται στις διατάξεις για την ανθρωπιστική βοήθεια και τη βοήθεια έκτακτης ανάγκης.

Το 2006, διενεργήθηκε επανεξέταση ad hoc για τη Σομαλία. Το συμπέρασμα της επανεξέτασης ad hoc ήταν ότι, με γνώμονα την ανάλυση των αναγκών και των επιδόσεων και λαμβάνοντας υπόψη τις ιδιαίτερες παραμέτρους που ισχύουν για τη Σομαλία, οι πόροι που διατέθηκαν στο πλαίσιο της στρατηγικής για την εφαρμογή ειδικής βοήθειας για τη Σομαλία 2002-2007 έπρεπε να αυξηθούν, εντός των ορίων των διαθέσιμων πόρων και μετά από απόφαση του Συμβουλίου Υπουργών ΑΚΕ-ΕΚ.

Το συνημμένο σχέδιο απόφασης του Συμβουλίου Υπουργών ΑΚΕ-ΕΚ για την τροποποίηση της απόφασης του Συμβουλίου Υπουργών ΑΚΕ-ΕΚ αριθ. 3/2001 της 20ής Δεκεμβρίου 2001, χορηγεί πρόσθετους πόρους ύψους 36.144.798 εκατ. ευρώ από το 9ο ΕΤΑ για μεταβατική χρηματοδότηση μέχρι την έναρξη ισχύος του 10ου ΕΤΑ.

Η Επιτροπή προτείνει, κατά συνέπεια, να εγκρίνει το Συμβούλιο την απόφαση που περιλαμβάνει το παράρτημα.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

για τη θέση που πρέπει να υιοθετήσει η Κοινότητα στο πλαίσιο του Συμβουλίου Υπουργών ΑΚΕ-ΕΚ όσον αφορά την απόφαση για την τροποποίηση της απόφασης αριθ. 3/2001 του Συμβουλίου Υπουργών ΑΚΕ-ΕΚ για τη χορήγηση πόρων στη Σομαλία από το 8 ο και 9 ο Ευρωπαϊκό Ταμείο Ανάπτυξης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 310 σε συνδυασμό με τη δεύτερη υποπαράγραφο του άρθρου 300 (2),

τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000[2] και την αναθεωρημένη συμφωνία που υπογράφηκε στο Λουξεμβούργο στις 25 Ιουνίου 2005[3],

την εσωτερική συμφωνία της 18ης Σεπτεμβρίου 2000 για τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ[4],

την πρόταση της Επιτροπής,

Εκτιμώντας τα ακόλουθα:

(1) Με την απόφαση αριθ. 3/2001 της 20ής Δεκεμβρίου 2001 το Συμβούλιο Υπουργών ΑΚΕ-ΕΚ χορήγησε ποσό 149 εκατ. ευρώ στη Σομαλία στο πλαίσιο του 9ου ΕΤΑ.

(2) Το άρθρο 3 παράγραφος 5 του παραρτήματος IV της συμφωνίας εταιρικής σχέσης ΑΚΕ-ΕΚ επιτρέπει στην Κοινότητα να αυξήσει την κατανομή πόρων σε μία χώρα ώστε να ληφθούν υπόψη οι ειδικές ανάγκες ή εξαιρετικές επιδόσεις.

(3) Το άρθρο 5 παράγραφος 2 του παραρτήματος IV της συμφωνίας εταιρικής σχέσης ΑΚΕ-ΕΚ προβλέπει τη δυνατότητα διενέργειας επανεξέτασης στην περίπτωση εξαιρετικών περιστάσεων που αναφέρονται στις διατάξεις όσον αφορά την ανθρωπιστική βοήθεια και τη βοήθεια έκτακτης ανάγκης. Με γνώμονα τα συμπεράσματα της επανεξέτασης ad hoc του προγράμματος συνεργασίας με τη Σομαλία, απαιτούνται πρόσθετοι πόροι στο πλαίσιο του 9ου ΕΤΑ για να εξασφαλιστεί η συνέχιση της ενίσχυσης προς τον πληθυσμό της Σομαλίας μέχρι την έναρξη ισχύος του 10ου ΕΤΑ.

(4) Η θέση της Κοινότητας στο Συμβούλιο Υπουργών ΑΚΕ-ΕΚ πρέπει να καθοριστεί ενόψει της έκδοσης από αυτό απόφασης σχετικά με τη χορήγηση πρόσθετων πόρων από το 9ο ΕΤΑ.

ΑΠΟΦΑΣΙΖΕΙ:

Άρθρο 1

Η απόφαση που υιοθετήθηκε από την Κοινότητα στο Συμβούλιο Υπουργών ΑΚΕ-ΕΚ για τη χορήγηση πόρων στη Σομαλία από το 9ο ΕΤΑ βασίζεται στο σχέδιο απόφασης του Συμβουλίου Υπουργών ΑΚΕ-ΕΚ που επισυνάπτεται ως παράρτημα.

Άρθρο 2

Ενδέχεται να συμφωνηθούν ελάσσονος σημασίας αλλαγές στο σχέδιο απόφασης χωρίς να χρειαστεί νέα απόφαση από το Συμβούλιο.

Βρυξέλλες,

Για το Συμβούλιο

Ο πρόεδρος

ΠΑΡΑΡΤΗΜΑ

Σχέδιο

ΑΠΟΦΑΣΗ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΚ

για την τροποποίηση της απόφασης αριθ. 3/2001 του Συμβουλίου Υπουργών ΑΚΕ-ΕΚ της 20ής Δεκεμβρίου 2001 για τη χορήγηση πόρων στη Σομαλία από το 8 ο και 9 ο Ευρωπαϊκό Ταμείο Ανάπτυξης

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

τη συμφωνία εταιρικής σχέσης ΑΚΕ-ΕΚ που υπογράφηκε στο Κοτονού στις 23 Ιουνίου 2000[5] και την αναθεωρημένη συμφωνία που υπογράφηκε στο Λουξεμβούργο στις 25 Ιουνίου 2005[6], και ιδίως το άρθρο 93 παράγραφος 6,

Εκτιμώντας τα ακόλουθα:

1. Το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ προβλέπει τη δυνατότητα χορήγησης εκ μέρους του Συμβουλίου Υπουργών ΑΚΕ-ΕΚ ιδιαίτερης στήριξης στα κράτη ΑΚΕ που είναι μέρη σε προηγούμενες συμβάσεις ΑΚΕ-ΕΚ και, ελλείψει κανονικά συσταθέντων κρατικών θεσμικών οργάνων, δεν μπόρεσαν να υπογράψουν ή να ακυρώσουν τη συμφωνία εταιρικής σχέσης ΑΚΕ-ΕΚ. Η ενίσχυση αυτή μπορεί να αφορά τη δόμηση θεσμών καθώς και τις δραστηριότητες οικονομικής και κοινωνικής ανάπτυξης, λαμβάνοντας ιδιαιτέρως υπόψη τις ανάγκες των πλέον ευάλωτων τμημάτων του πληθυσμού. Η διάταξη αυτή αφορά τη Σομαλία.

2. Με την απόφαση αριθ. 3/2001 της 20ής Δεκεμβρίου 2001[7], το Συμβούλιο Υπουργών ΑΚΕ-ΕΚ χορήγησε ποσό 149 εκατ. ευρώ στη Σομαλία από το 9ο ΕΤΑ για οικονομική και τεχνική συνεργασία. Τα καθήκοντα του εθνικού διατάκτη για τον προγραμματισμό και την εφαρμογή της εν λόγω διάθεσης των πόρων ανατέθηκαν στον κύριο διατάκτη του ΕΤΑ.

3. Το άρθρο 3 παράγραφος 5 του παραρτήματος IV της συμφωνίας εταιρικής σχέσης ΑΚΕ-ΕΚ δίνει στην Κοινότητα τη δυνατότητα να αυξήσει την διάθεση των πόρων σε μία χώρα ώστε να ληφθούν υπόψη ειδικές ανάγκες ή εξαιρετικές επιδόσεις.

4. Το άρθρο 5 παράγραφος 2 του εν λόγω παραρτήματος IV προβλέπει τη δυνατότητα διενέργειας επανεξέτασης σε εξαιρετικές περιστάσεις που αναφέρονται στις διατάξεις όσον αφορά την ανθρωπιστική βοήθεια και τη βοήθεια έκτακτης ανάγκης. Με γνώμονα τα συμπεράσματα της επανεξέτασης ad hoc του προγράμματος συνεργασίας με τη Σομαλία, απαιτούνται πρόσθετα κονδύλια στο πλαίσιο του 9ου ΕΤΑ για να διασφαλιστεί η συνέχιση της ενίσχυσης προς τον πληθυσμό της Σομαλίας μέχρι την έναρξη ισχύος του 10ου ΕΤΑ,

ΑΠΟΦΑΣΙΖΕΙ:

Άρθρο μόνο

(1) Στην απόφαση του Συμβουλίου ΑΚΕ-ΕΚ αριθ. 3/2001 παρεμβάλλεται το ακόλουθο άρθρο 3α:

«Άρθρο 3α

Βάσει των συμπερασμάτων της επανεξέτασης ad hoc, ένα πρόσθετο ποσό 36.144.798 ευρώ από το 9ο ΕΤΑ χορηγείται στη Σομαλία για οικονομική και τεχνική συνεργασία, από το κονδύλιο μακροπρόθεσμης ανάπτυξης που αναφέρεται στο άρθρο 3 παράγραφος α) του χρηματοδοτικού πρωτοκόλλου που αναφέρεται στο παράρτημα Ι της συμφωνίας εταιρικής σχέσης ΑΚΕ-ΕΚ.»

(2) Η παρούσα απόφαση αρχίζει να ισχύει την ημέρα της έκδοσής της.

Βρυξέλλες,

Για το Συμβούλιο Υπουργών ΑΚΕ-ΕΚ

Ο πρόεδρος

[1] ΕΕ L 56 της 27.2.2002, σ. 23.

[2] ΕΕ L 317 της 15.12.2000, σ. 3.

[3] ΕΕ L 287 της 28.10.2005, σ. 4.

[4] ΕΕ L 317 της 15.12.2000, σ. 354.

[5] ΕΕ L 317 της 15.12.2000, σ. 3.

[6] ΕΕ L 287 της 28.10.2005, σ. 4.

[7] ΕΕ L 56 της 27.2.2002, σ. 23.